
Parlamentul  României

Camera  Deputaţilor

Comisia pentru industrii si servicii






                 Bucureşti, 04.05.2010





                                                Nr.23/97/2010
AVIZ
asupra proiectului de Lege pentru modificarea şi completarea Ordonanţei de urgenţă a Guvernului nr.23/2008 privind pescuitul şi acvacultura



În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, pentru aviz care va fi transmis Comisiei pentru administraţie publică, amenajarea teritoriului şi echilibru ecologic şi Comisiei pentru agricultură, silvicultură, industrie alimentară şi servicii specifice, cu proiectul de Lege pentru modificarea şi completarea Ordonanţei de urgenţă a Guvernului nr.23/2008 privind pescuitul şi acvacultura, provenit dintr-o propunere legislativă a domnilor senatori PNL: Cezar Măgureanu, Paul Ichim, Emilian – Valentin Frânci şi Mario – Ovidiu Oprea, transmis cu adresa nr. P.L.x. 172 din 13 aprilie 2010, înregistrat sub nr.23/97 din 14 aprilie 2010.



Consiliul Legislativ, cu avizul nr.1282/09.11.2009, avizează favorabil propunerea legislativă cu observaţii şi propuneri.



Guvernul, prin actul nr.498/01.03.2010, susţine adoptarea propunerii legislative, sub rezerva luării în considerare a observaţiilor şi propunerilor prezentate.



Senatul, în  şedinţa din 8 aprilie 2010, a adoptat proiectul de lege cu amendamente.



Proiectul de lege are ca obiect modificarea şi completarea Ordonanţei de urgenţă a Guvernului nr.23/2008 privind pescuitul şi acvacultura, aprobată cu modificări şi completări prin Legea nr.317/2009, în scopul creşterii accesibilităţii persoanelor fizice la practicarea pescuitului sportiv sau de agrement, precum şi acordarea dreptului de a organiza pieţe locale ale produselor pescăreşti de către administraţia publică locală.



Demararea procedurii legislative a început înaintea publicării în Monitorul Oficial al României a Legii nr.317/2009 prin care a fost aprobată cu modificări şi completări Ordonanţa de urgenţă a Guvernului nr.23/2008, astfel încât iniţiatorii nu au avut în vedere modificările şi completările aduse actului normativ de bază prin această lege.


Examinarea proiectului de lege a avut loc în şedinţa comisiei din data de 04 mai 2010. 



În urma dezbaterilor, membrii comisiei au hotărât, cu majoritate de voturi, avizarea negativă a proiectului de lege, din următoarele motive:



- creşterea numărului de unelte pe pescar ar putea conduce la imposibilitatea asigurării protecţiei şi conservării resurselor acvatice vii (art.24 lit.a);
- organizarea de pieţe locale cu produse pescăreşti se poate realiza şi acum, fiind atributul autorităţii publice locale şi nu este necesară o prevedere expresă în această lege (art.47 alin.(2), alineat nou introdus);
- iniţiatorii nu au preluat observaţiile şi propunerile exprimate de Guvern prin punctul de vedere, acestea reprezentând rezerva sub care Guvernul susţine adoptarea propunerii legislative. 



Prin obiectul de reglementare şi conţinutul său, proiectul de lege face parte din categoria legilor ordinare.



În conformitate cu prevederile art.75 din Constituţia României, republicată, Camera decizională pentru acest proiect de lege este Camera Deputaţilor.

PREŞEDINTE,
Iulian Iancu
Consilieri parlamentari, 
Viorela Gondoş

